**FÖLDMŰVELÉSÜGYI MINISZTER**

**ELŐTERJESZTÉS**

**a szakmaközi szervezetek elismerésének és ellenőrzésének részletes szabályairól**

**Budapest, 2017. január**

**Egyeztetési lap**

**1. Az egyeztetés alapadatai**

|  |  |
| --- | --- |
| ***honlapon való közzététel időpontja:*** |  |
| ***közigazgatási egyeztetésre megküldés:*** |  |
| ***Közigazgatási egyeztetés lezárása:*** |  |
| ***államtitkári értekezlet időpontja:*** |  |
| ***kormányülés időpontja*** |  |

**2. Az egyeztetésben részt vevők**

*2.1. A Kormány ügyrendje/jogszabály alapján egyetértésre vagy véleményezésre jogosultak*

|  |  |  |  |  |
| --- | --- | --- | --- | --- |
| ***intézmény*** | ***egyetért*** | ***nem ért egyet*** | ***nem adott észrevételt*** | ***észrevétele maradt fenn*** |
| Miniszterelnökség |  |  |  |  |
| Miniszterelnöki Kabinetiroda |  |  |  |  |
| Honvédelmi Minisztérium |  |  |  |  |
| Igazságügyi Minisztérium |  |  |  |  |
| Külügyminisztérium |  |  |  |  |
| Nemzeti Fejlesztési Minisztérium |  |  |  |  |
| Emberi Erőforrások Minisztériuma |  |  |  |  |
| Nemzetgazdasági Minisztérium |  |  |  |  |
| Belügyminisztérium |  |  |  |  |

*2.2. Egyéb állami szervek (Legfelsőbb Bíróság, Legfőbb Ügyészség, Alkotmánybíróság stb.)*

|  |  |  |  |  |
| --- | --- | --- | --- | --- |
| ***egyéb állami szerv*** | ***egyetért*** | ***nem ért egyet*** | ***nem adott véleményt*** | ***észrevétele maradt fenn*** |
| MÁK |  |  |  |  |
| NÉBIH |  |  |  |  |
| Gazdasági Versenyhivatal |  |  |  |  |

*2.3. Társadalmi szervezetek*

|  |  |  |  |  |
| --- | --- | --- | --- | --- |
| ***társadalmi szervezet*** | ***egyetért*** | ***nem ért egyet*** | ***nem adott véleményt*** | ***észrevétele maradt fenn*** |
| MAK |  |  |  |  |
| MAGOSZ |  |  |  |  |
| MOSZ |  |  |  |  |
| HANGYA |  |  |  |  |
| AGRYA |  |  |  |  |
| Tej Terméktanács |  |  |  |  |
| Vágóállat- és Hús Terméktanács |  |  |  |  |
| Magyar Zöldség-Gyümölcs Szakmaközi Szervezet és Terméktanács |  |  |  |  |
| Hegyközségek Nemzeti Tanácsa |  |  |  |  |
| Alma Terméktanács |  |  |  |  |
| Ásványvíz Szövetség és Terméktanács |  |  |  |  |
| Baromfi Termék Tanács |  |  |  |  |
| Cukor Terméktanács |  |  |  |  |
| Dísznövény Szövetség és Terméktanács |  |  |  |  |
| Erdészeti Szaporítóanyag Terméktanács |  |  |  |  |
| Éticsiga Terméktanács |  |  |  |  |
| Fűszerpaprika Terméktanács |  |  |  |  |
| Gyógynövény Szövetség és Terméktanács |  |  |  |  |
| Gabonatermesztők Országos Szövetsége |  |  |  |  |
| Magyar Akvakultúra és Halászati Szakmaközi Szervezet |  |  |  |  |
| Juh Terméktanács |  |  |  |  |
| Konzervuborka Termelők, Forgalmazók és Feldolgozók Országos Szövetsége Terméktanács |  |  |  |  |
| Nyúl Terméktanács |  |  |  |  |
| Országos Burgonya Szövetség és Terméktanács |  |  |  |  |
| Szeszipari Szövetség és Terméktanács |  |  |  |  |
| Vetőmag Szövetség Szakmaközi Szervezet és Terméktanács |  |  |  |  |

**Vezetői összefoglaló**

**1. Az előterjesztés célja**

***1.1. Az előterjesztés elfogadásával elérni kívánt közpolitikai cél***

Az Európai Unió agrárpiaci rendtartásának intézményrendszerében, az ágazatok piacszabályozásában fontos szerepet töltenek be az egyes ágazatokban szerveződő szakmaközi szervezetek. Az Európai Unió vonatkozó jogszabálya alapján az adott tagállam által elismert szakmaközi szervezet egy-egy ágazat adott országban (vagy régióban) működő, különböző vertikális szinten elhelyezkedő szereplőit (termelők, kereskedők és/vagy feldolgozók) fogja össze, azzal az elsődleges céllal, hogy a termékek termelésének (fenntartható termelési módszerek) és forgalmazásának fejlesztését előmozdítsák, valamint elősegítsék a piac szereplői között az információáramlást, és ezzel növeljék a piac átláthatóságát egyfajta ágazati önszabályozást megvalósítva.

A Közösségi Agrárpolitika (KAP) piacszabályozási eszközeit az Európai Bizottság működteti. Az egyes ágazatok liberalizációs folyamata következményeként csökkent a tagállami és uniós piacszabályozási eszköztár, azonban a KAP jelentős szerepet biztosít az egyes ágazatokban megvalósuló, alulról szerveződő, nyitott tagság elvén működő ágazati-szakmaközi önszabályozásnak. Ezt az önszabályozást a szakmaközi szervezetek hivatottak megvalósítani, melyek létrejöttének elősegítése és megerősítése kiemelt fontosságú annak érdekében, hogy az egyes ágazatokban hatékony piacszabályozás működhessen.

A szakmaközi szervezetekre vonatkozó hatályos uniós szintű szabályokat a mezőgazdasági termékpiacok közös szervezésének létrehozásáról, és a 922/72/EGK, a 234/79/EK, az 1037/2001/EK és az 1234/2007/EK tanácsi rendelet hatályon kívül helyezéséről szóló (2013. december 17.) 1308/2013/EU parlamenti és tanácsi rendelet (a továbbiakban: Rendelet) és a halászati és akvakultúra-termékek piacának közös szervezéséről, az 1184/2006/EK és az 1224/2009/EK tanácsi rendelet módosításáról, valamint a 104/2000/EK tanácsi rendelet hatályon kívül helyezéséről szóló, 2013. december 11-i 1379/2013/EU európai parlamenti és tanácsi rendelet tartalmazza. A nemzeti szabályozást a mezőgazdasági termékpiacok szervezésének egyes kérdéseiről, a termelői és a szakmaközi szervezetekről szóló 2015. évi XCVII. törvény (a továbbiakban: Törvény), valamint a szakmaközi szervezetek elismerésének és ellenőrzésének részletes szabályairól szóló 63/2013. (VII. 25.) VM rendelet tartalmazza.

A hatályos jogszabályok alapján hat elismert szakmaközi szervezet működik ma Magyarországon a zöldség-gyümölcs, a tej, a vetőmag, a bor, a sertéshús, valamint a baromfi és tojás ágazatban, azonban várakozásaink szerint a közeljövőben az elismerést kérő szervezetek száma növekedni fog.

Az előterjesztés szerint a szakmaközi szervezetek elismerését, az elismerés feltételeinek teljesítése ellenőrzését és az elismerés esetleges visszavonását az agrárpolitikáért felelős miniszter végzi.

A rendelettervezet tartalmazza a Törvény végrehajtásának szükséges részleteit: az egyes fogalmak meghatározását, a jelentős arány mértékére és kiszámítására, az elismerési és visszavonási eljárásra, a szervezetek tájékoztatási kötelezettségére, az ellenőrzésre és a szankcionálásra vonatkozó szabályokat.

***1.2. Az előterjesztés szükségességének okai***

A Törvény 28. § a) pontjában felhatalmazást kap a miniszter, hogy a szakmaközi szervezetek elismerését, az elismerés felfüggesztését, visszavonását, tájékoztatási kötelezettségét, a szakmaközi szervezetek működésének ellenőrzését rendeletben állapítsa meg.

A jelen előterjesztés mellékletét képező rendelettervezet jelenleg hatályban lévő elődjének tekinthető 63/2013. (VII. 25.) VM rendelet nincs összhangban a jelenlegi EU-s és a Törvényi szabályozással, mivel a korábbi magasabb szintű jogszabályok végrehajtását szolgálta. A rendelet újraalkotása során figyelembe vettük a végrehajtás tapasztalatait is

***1.3. Az előterjesztéssel érintett közfeladat változása***

A szakmaközi szervezetek létrejötte, működése és a rajtuk keresztül megvalósuló ágazati önszabályozó tevékenység megkönnyítheti az ágazati érdekegyeztetést, valamint nagyban elősegíti a kormányzat szakmai és jogalkotási tevékenységét. A tervezethez kapcsolódó feladatok ellátása a rendelkezésre álló erőforrások fejlesztésével megoldható.

**2. Az igénybe vett eszközök**

*2.1. jogalkotás*

A szakmaközi szervezetekre vonatkozó szabályokat a Rendelet és a Törvény határozza meg. A tervezet a két jogszabály szakmaközi szervezetekre vonatkozó rendelkezéseinek végrehajtási szabályait tartalmazza.

*2.2. egyéb intézkedés*

Nem szükséges.

*2.3. alternatívák*

Más alternatíva nem merült fel.

**3. Kormányprogramhoz való viszony**

A tervezet alapján az egyes ágazatokban létrejöhet egy hatékony önszabályozó tevékenység, amely az EU-s és a tagállami piacszabályozási tevékenységet kiegészítve

• erősíti az ágazaton belül tevékenykedő termelők alkupozícióját,

• átláthatóbbá teszi az ágazat piaci viszonyait,

• a piaci igényekhez igazítja a termékfejlesztést,

• elősegíti a környezettudatos gazdálkodás térhódítását,

• javítja a termelők piacra jutási esélyeit,

• javítja a termelők szempontjainak becsatornázását a kormányzati jogalkotási és programalkotási folyamatokba.

A szakmaközi szervezet ezen felül megfelelő fóruma az ágazati érdekegyeztetésnek, közelebb hozza egymáshoz a termelőket, a feldolgozókat és a kereskedőket. A fentiek útján a szakmaközi szervezetek tevékenysége hozzájárulhat a Nemzeti Vidékstratégia mind az öt stratégiai célkitűzéséhez. Elősegítheti továbbá a termelési alapok hatékony megszervezését és az élelmiszeripar kiváló minőségű alapanyaggal történő ellátását.

A szakmaközi szervezetek működése kiegészíti, de nem helyettesíti az Agrárkamara tevékenységét. A szakmaközi szervezet egy-egy mezőgazdasági ágazat önszerveződő, Európai Unió által preferált és jogi eszközökkel is támogatott szervezeti formája, amelyek alapvetően az adott ágazat (pld. zöldség-gyümölcs, tej, szőlő-bor) piacfejlesztését és -szabályozását, termelési és forgalmazási tevékenységének fejlesztését, szakmai fejlesztését szervezi.

**4. Előzmények, kapcsolódások**

- A szakmaközi szervezetekről és az agrárpiaci szabályozás egyes kérdéseiről szóló 2012. évi CXXVIII. törvény;

- a szakmaközi szervezetek elismerésének és ellenőrzésének részletes szabályairól szóló 63/2013. (VII. 25.) VM rendelet;

- a mezőgazdasági termékpiacok szervezésének egyes kérdéseiről, a termelői és a szakmaközi szervezetekről szóló 2015. évi XCVII. törvény.

**5. Európai uniós kapcsolódások**

*5.1. A tervezetbeli szabályozás európai uniós jogi vonatkozásai*

A tervezet a mezőgazdasági termékpiacok közös szervezésének létrehozásáról, és a 922/72/EGK, a 234/79/EK, az 1037/2001/EK és az 1234/2007/EK tanácsi rendelet hatályon kívül helyezéséről szóló (2013. december 17.) 1308/2013/EU parlamenti és tanácsi rendelet 157-165. cikke, valamint a halászati és akvakultúra-termékek piacának közös szervezéséről, az 1184/2006/EK és az 1224/2009/EK tanácsi rendelet módosításáról, valamint a 104/2000/EK tanácsi rendelet hatályon kívül helyezéséről szóló, 2013. december 11-i 1379/2013/EU európai parlamenti és tanácsi rendelet 11-13. és 16-18. cikke végrehajtását szolgálja.

*5.2.Előzetes véleményezési kötelezettség* ***nem*** *áll fenn az Európai Unió joga alapján.*

**6. Országgyűlési tárgyalásra vonatkozó információk**

-

**7. Társadalmi egyeztetés**

Az előterjesztés egyeztetésébe bevonjuk valamennyi szakmaközi szervezetet, terméktanácsot, az egyes ágazatok szakmai szervezeteit, valamint az agrár-érdekképviseleti szervezeteket.

**8. Vitás kérdések**

Nincsenek.

**9. Az előterjesztés kommunikációja**

|  |
| --- |
| **1. Milyen kommunikáció javasolt** az előterjesztés elfogadása esetén?**követő** vagy **kezdeményező\***\*a kívánt kommunikációs forma aláhúzandó! |
| **2. A tájékoztatás módja:** |
| Kormányülést követő szóvivői tájékoztató | igen/nem |
| Tárcaközlemény | igen/nem |
| Tárca által szervezett sajtótájékoztató | igen/nem |
| **3. Fő üzenet (4-5 mondat):** A szakmaközi szervezetek működéséhez szükséges új végrehajtási rendelet az eddigi tapasztalatokra is építve egyértelműsíti a szakmaközi szervezetek elismerésének, ellenőrzésének és működésének hazai feltételeit. A szakmaközi szervezetek létrejöttével a kialakuló önszabályozó tevékenység megkönnyíti az ágazati érdekegyeztetéseket, valamint elősegíti a kormányzat szakmai és jogalkotási munkáját. |
| Az előterjesztő részéről nyilatkozó: | **Dr. Feldman Zsolt helyettes államtitkár** |
| **4. Részletes kommunikációs terv:** |

**A földművelésügyi miniszter**

**…/2017. ( ….) FM rendelete**

**a szakmaközi szervezetek elismerésének és ellenőrzésének részletes szabályairól**

A mezőgazdasági termékpiacok szervezésének egyes kérdéseiről, a termelői és a szakmaközi szervezetekről szóló 2015. évi XCVII. törvény28. § *a)* pontjában kapott felhatalmazás alapján – a Kormány tagjainak feladat- és hatásköréről szóló 152/2014. (VI. 6.) Korm. rendelet 65. § 1. pontjában meghatározott feladatkörömben eljárva – a következőket rendelem el:

**Értelmező rendelkezések**

**1. §**

(1) E rendelet alkalmazásában:

*a) gazdasági év:* a mezőgazdasági termékpiacok közös szervezésének létrehozásáról, és a 922/72/EGK, a 234/79/EK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendelet (a továbbiakban: Rendelet) 6. cikkében az egyes ágazatokra meghatározott időintervallum, azon ágazatok esetében, ahol erről a Rendelet nem rendelkezik, naptári év;

*b) jelentős arány:* a (2)–(4) bekezdésben meghatározott módon megállapított mértékek szerint a szakmaközi szervezetként történő elismerést kérő szervezet, illetve az elismert szakmaközi szervezet által az adott ágazatra jellemző termék alapanyag-előállításának, valamint feldolgozása, és kereskedelme közül legalább egynek olyan arányú képviselete, amely az ágazati döntések előkészítése során alkalmassá teszi a szervezetet a teljes ágazat képviseletére;

*c) termelés:* elsődleges termék előállítása;

*d) tevékenységi csoport:* a termelők, a feldolgozók és a kereskedők csoportja a szakmaközi szervezeten belül.

(2) A jelentős arány mértéke

*a)* a termelés tekintetében az ágazatba tartozó termékek Magyarországon megtermelt mennyiségének 60 százalékát előállító, vagy a termelési terület legalább 60 százalékát művelő termelők képviselete,

*b)* a feldolgozás tekintetében a Magyarországon megtermelt és feldolgozásra átvett, az ágazatba tartozó termékek mennyiségének 50 százalékát meghaladó képviselete,

*c)* a kereskedelem tekintetében a Magyarországon – a termelőtől közvetlenül a fogyasztó részére történő értékesítés kivételével – forgalomba kerülő, az ágazatba tartozó termékek mennyiségének 50 százalékát meghaladó képviselete.

(3) A jelentős arány és a reprezentativitás számításakor az egyes ágazatokban az egyes tagok legutolsó lezárt gazdasági évre vonatkozó teljesítményét az alábbi mértékegységek szerint kell figyelembe venni úgy, hogy az egyes mennyiségek csak egy alkalommal vehetők figyelembe az adott tevékenységi csoport működési körében:

*a)* termelés tekintetében a Rendelet 1. cikk (1) bekezdésében felsoroltak közül az *a)–h)*, valamint az *l)* és *n)* pontokban meghatározott ágazatokban a bevetett, illetve beültetett terület nagyságát hektárban, az *m), o)* és *q)–t)* pontokban meghatározott ágazatokban darabszámot, a *p)* pontban meghatározott ágazatban a saját és üzemi felhasználással csökkentett, megtermelt mennyiséget kilogrammban, az *i)* és *j)* pontban meghatározott ágazatban a megtermelt mennyiséget tonnában;

*b)* feldolgozás tekintetében a Rendelet 1. cikk (1) bekezdésében felsoroltak közül az *a)–f)*, a *h-j)* pontokban meghatározott ágazatokban a feldolgozásra beszállított alapanyag mennyiségét tonnában, az *l)* pontban meghatározott ágazatban a feldolgozásra beszállított mennyiséget szőlő esetében tonnában, folyóbor esetében hektoliterben, az *m)* pontban meghatározott ágazatban a feldolgozásra beszállított alapanyag darabszámot, az *o)*, a *q)–r)* és *t)* pontokban meghatározott ágazatokban a vágási darabszámot, a *p)* pontban meghatározott ágazatban a feldolgozásra beszállított alapanyag mennyiségét kilogrammban az *s)* pontban meghatározott ágazatban csomagolt darabszámot;

*c)* kereskedelem tekintetében a forgalmazott áru általános forgalmi adót nem tartalmazó értékét forintban.

(4) A Rendelet 1. cikk (1) bekezdése *g)*, *k)*, valamint *u-x)* pontjában meghatározott ágazatokban a nyers és feldolgozott termék természetes mennyiségi egységét kell figyelembe venni.

(5) A halászati és akvakultúra-termékek piacának közös szervezéséről, az 1184/2006/EK és az 1224/2009/EK tanácsi rendelet módosításáról, valamint a 104/2000/EK tanácsi rendelet hatályon kívül helyezéséről szóló, 2013. december 11-i 1379/2013/EU európai parlamenti és tanácsi rendelet (a továbbiakban: Halkereskedelmi Rendelet) hatálya alá tartozó ágazatok tekintetében a megtermelt mennyiséget tonnában kell figyelembe venni.

**Eljárási szabályok**

**2. §**

(1) Szakmaközi szervezetként történő elismerés iránti kérelmet (a továbbiakban: elismerési kérelem) nyújthat be az a szervezet, amely megfelel a mezőgazdasági termékpiacok szervezésének egyes kérdéseiről, a termelői és a szakmaközi szervezetekről szóló 2015. évi XCVII. törvény (a továbbiakban: Törvény) 14-15. §-ában és a Rendelet 157-163. cikkében, vagy a Halkereskedelmi Rendelet 11-13. és 16-18. cikkében foglalt rá vonatkozó feltételeknek.

(2) Az elismerési kérelmet a Földművelésügyi Minisztériumhoz (a továbbiakban: minisztérium) kell benyújtani egy eredeti példányban papír alapon, valamint a minisztérium rendszerével kompatibilis elektronikus adathordozón és formátumban.

(3) Az elismerési kérelemben a Rendeletre vagy a Halkereskedelmi Rendeletre való hivatkozással meg kell jelölni, hogy mely ágazatot kívánja a kérelmező szakmaközi szervezetként képviselni, valamint, hogy a Rendelet 157. cikkében vagy a Halkereskedelmi Rendelet 13. cikkében meghatározott tevékenységek közül melyet, vagy melyeket folytat.

(4) Az elismerési kérelemben be kell mutatni azokat a tényeket, amelyek alátámasztják, hogy a szervezet az (1) bekezdésben meghatározott feltételeket teljesíti, alkalmas az elismerés megszerzésére, a szakmaközi célok megvalósítására, valamint az ágazat képviselete tekintetében jelentős arányt ér el.

(5) Az elismerési kérelemnek tartalmaznia kell a kérelmező szervezet tagsága tevékenységének bemutatását és az elismerési kérelem benyújtását megelőző lezárt gazdasági évre vonatkozó gazdasági teljesítményének tevékenységi csoportra lebontott mutatóit.

**3. §**

(1) Az elismerési kérelemhez csatolni kell

*a)* az elismerési feltételeknek való megfelelést igazoló dokumentumokat, különös tekintettel a jelentős arány, fennállását igazoló adatokat,

*b)* a bíróság által hitelesített létesítő okiratot vagy a bíróság által hitelesített változásokkal egységes szerkezetbe foglalt létesítő okiratot vagy ezek közjegyző által hitelesített másolatát,

*c)* a szervezet tagnévsorát, a tagok azonosító adatait (neve, címe vagy székhelyének címe, szervezeten belüli azonosítója) az elismerési kérelem benyújtási időpontjának megfelelő állapot szerint,

*d)* annak bemutatását, hogy a szervezet arányos döntéshozatali rendszert működtet,

*e)* a kérelmező nyilatkozatát arról, hogy a papír alapon és elektronikus úton benyújtott kérelem – mellékleteivel együtt – egymással teljes mértékben megegyezőek és a valóságnak megfelelnek,

*f)* a kérelmező nyilatkozatát arról, hogy aláveti magát a jogszabályok által előírt ellenőrzéseknek.

(2) Az (1) bekezdés *c)* pontja szerinti tagnévsorban a tagokat tevékenységi csoportok szerint kell rendezni. Azt a tagot, amely többirányú tevékenységet végez, valamennyi érintett tevékenységi csoportban fel kell tüntetni, de csak az egyik tevékenységi csoportban rendelkezhet szavazati joggal. A többirányú tevékenységet folytató tagnak nyilatkoznia kell arról, hogy melyik szakmai csoporthoz (tevékenységi körhöz) tartozik. Amennyiben a tevékenységében változás következik be, kérelmére átsorolható másik tevékenységi körbe. A tagnévsor benyújtható kizárólag elektronikus formában is.

(3) Ha a szakmaközi szervezetben a tagsági viszony más szervezetben betöltött tagsági viszony révén jön létre, a tagok alatt a Törvény alkalmazásában azokat is érteni kell, akiket a tagsági jogosultság közvetve illet.

(4) Az elismerési kérelem elbírálásához felhívásra az elismerési feltételek fennállásának megállapításához szükséges tények bizonyítása érdekében egyéb iratokat is be lehet nyújtani.

**Elismerés és az elismerés visszavonása**

**4. §**

(1) Az elismerési kérelemről a földművelésügyi miniszter (a továbbiakban: miniszter) a Törvény 14. § *a)* pontjában meghatározott határidőn belül dönt.

(2) A miniszter az elismerésére vonatkozó jóváhagyó döntéséről értesíti az Európai Bizottságot, az elismerésről szóló jóváhagyó döntést közzéteszi a Hivatalos Értesítőben és a minisztérium honlapján (a továbbiakban: honlap).

(3) A Törvény 15. § (8) bekezdésében felsorolt feltételek fennállása esetén a miniszter dönt az elismerés visszavonásáról, és gondoskodik a döntés Hivatalos Értesítőben és honlapon történő közzétételéről, valamint az Európai Bizottság értesítéséről.

**Tájékoztatási kötelezettség**

**5. §**

(1) Az elismert szakmaközi szervezet a 3. § (1) bekezdés *b)* pontjában meghatározott okiratokban bekövetkezett változások tényéről és tartalmáról, azok bekövetkezésétől számított harminc napon belül köteles értesíteni a minisztériumot.

(2) Az elismert szakmaközi szervezet legkésőbb minden gazdasági év kezdetét megelőző harminc nappal benyújtja a minisztérium részére a következő gazdasági évre vonatkozó munkaprogramját, valamint minden gazdasági év végét követő harminc napon belül beszámolót küld a minisztérium részére az elismerés hatálya alá tartozó tevékenységének előző gazdasági évi végrehajtásáról és az elismerési feltételeknek történő megfelelést igazoló adatokról.

(3) Az (1) és (2) bekezdésben meghatározott dokumentumokat a minisztériumhoz egy eredeti példányban papír alapon, valamint a minisztérium rendszerével kompatibilis elektronikus adathordozón kell benyújtani.

(4) Amennyiben az elismert szakmaközi szervezet nem tesz eleget az (1)–(2) bekezdésben meghatározott tájékoztatási kötelezettségének, a miniszter határidő tűzésével felszólítja a kötelezettség teljesítésére. Ennek eredménytelen elteltét követően a miniszter a szakmaközi szervezet elismerését felfüggeszti. A felfüggesztés hatálya az adatszolgáltatási kötelezettség teljesítéséig, de legfeljebb 12 hónapig tart.

(5) A felfüggesztés hatálya alatt az elismert szakmaközi szervezet a Törvény 19. és 21. §-ában valamint 24. § (1) bekezdésében meghatározott jogaival kapcsolatban új intézkedést nem kezdeményezhet és a már megszerzett, szakmaközi szervezetként történő elismeréshez kapcsolódó további jogosítványait nem gyakorolhatja.

(6) Amennyiben a szakmaközi szervezet a felfüggesztés hatálya alatt tájékoztatási kötelezettségének nem, vagy nem megfelelően tesz eleget, a miniszter az elismerését visszavonja.

**Ellenőrzés**

**6. §**

A miniszter a Törvény 15. § (7) bekezdésében meghatározott ellenőrzés során az egyes ágazatok sajátosságainak megfelelően, az elismert szakmaközi szervezet által szolgáltatott adatok és dokumentumok alapján – szükség esetén helyszíni szemle tartásával –

*a)* az ellenőrzés tárgyát képező gazdasági évre nézve vizsgálja az elismerési feltételek meglétét, valamint

*b)* szükség esetén meghatározza az elismerési feltételeknek megfelelő működés helyreállítására nyitva álló határidőt.

**Záró rendelkezések**

**7. §**

(1) Ez a rendelet a kihirdetését követő nyolcadik napon lép hatályba.

(2) E rendelet hatálybalépése előtt elismert szakmaközi szervezetnek elismerését e rendelet hatálybalépése nem érinti.

**Az Európai Unió jogának való megfelelés**

**8. §**

Ez a rendelet

*a)* a mezőgazdasági termékpiacok közös szervezésének létrehozásáról, és a 922/72/EGK, a 234/79/EK, az 1037/2001/EK és az 1234/2007/EK tanácsi rendelet hatályon kívül helyezéséről szóló, 2013. december 17-i 1308/2013/EU európai parlamenti és tanácsi rendelet 157-165. cikke;

*b)* a halászati és akvakultúra-termékek piacának közös szervezéséről, az 1184/2006/EK és az 1224/2009/EK tanácsi rendelet módosításáról, valamint a 104/2000/EK tanácsi rendelet hatályon kívül helyezéséről szóló, 2013. december 11-i 1379/2013/EU európai parlamenti és tanácsi rendelet 11-13. és 16-18. cikke

végrehajtásához szükséges rendelkezéseket állapítja meg.